《夏日养疴西林二首 其一》
明代·黄衷

赫曦届亭午，西风助蒸郁。呼童将小车，家林近幽密。

赤鸠择树将，魿鱼喷波白。同云从东来，遗我佳雨色。

雨歇日亦晡，贩市早扃室。谅彼禽鹿心，那能恋城邑。

达人雅乘运，久矣置得失。念之感馀生，肯负头上物。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。